**ΝΕΑ ΕΛΛΗΝΙΚΗ ΓΛΩΣΣΑ**

**Κείμενο**

**[Η γλωσσική αμφισβήτηση των νέων]**

Θα αρχίσω με μια διαπίστωση: Η γλώσσα, κάθε γλώσσα, τόσο στο επίπεδο της εθνικής πρότυπης και τυποποιημένης γλώσσας όσο και στο επίπεδο του κώδικα – της γλωσσικής επικοινωνίας των διάφορων κοινωνικών ομάδων – αντικατοπτρίζει κατά πολύ τα χαρακτηριστικά γνωρίσματα (τη νοοτροπία, τις αντιλήψεις και, γενικότερα, τη φυσιογνωμία) της γλωσσικής κοινότητας που επικοινωνεί και εκφράζεται μέσα από αυτήν.

Όμοια και η γλώσσα των νέων, ως όργανο έκφρασης μιας διαφορετικής, κατά κανόνα, στάσης απέναντι στον κόσμο, είναι φυσικό και αναμενόμενο να διαφέρει, και από την πρότυπη κοινή γλώσσα, και από τους κώδικες άλλων ομάδων με διαφορετικό τρόπο σκέψης και άλλες ανάγκες επικοινωνίας. Η γλώσσα των νέων, δηλαδή, εξ ορισμού ως κώδικας επικοινωνίας ενός τμήματος της γλωσσικής κοινότητας από τα πιο ενεργά σε επικοινωνία χαρακτηρίζεται από μια έντονη και συνειδητή διαφοροποίηση, που υπαγορεύεται από διαφορετικές ανάγκες, τοποθετήσεις και αξιολογήσεις.

Θα προσπαθήσω να σκιαγραφήσω ορισμένα γενικότερα χαρακτηριστικά της σχέσης που υπάρχει μεταξύ της κοινής γλώσσας και της γλώσσας (κώδικα) των νέων στην Ελλάδα, όπως είναι η γλωσσική αμφισβήτηση και η στάση των νέων απέναντι στις μεταβολές της γλώσσας, επιμένοντας στη μορφή που παίρνουν τα χαρακτηριστικά αυτά στον ελληνικό χώρο.

Καταρχήν, ενιαία, μια και μόνη γλώσσα, ένας και μόνο κώδικας των νέων δεν υπάρχει – ούτε στην Ελλάδα ούτε αλλού πουθενά. Η αναφορά σε μια γενική γλώσσα των νέων, σε έναν και μόνο κώδικα, είναι υπεργενίκευση. Ό,τι στην πραγματικότητα υπάρχει είναι διάφοροι επιμέρους κώδικες που συνδέονται μεταξύ τους στα εξής: από τη μια, στη βάση τους, η οποία είναι κοινή – εν προκειμένω η καθημερινή νεοελληνική γλώσσα – και από την άλλη, σε μερικά γενικότερα χαρακτηριστικά που διέπουν τη γλώσσα των νέων, όπως η τάση για αμφισβήτηση, η υιοθέτηση νεολογισμών[[1]](#footnote-1) και άλλα. Έπειτα, δεν πρόκειται για ενιαίο κώδικα, διότι παρατηρείται εδώ μια διαφοροποίηση, ανάλογα με τις διαφορές στη νοοτροπία, τη σχολική μόρφωση και τη γενικότερη καλλιέργεια και, κυρίως, τη στάση ζωής και τους στόχους (πολιτικούς και κοινωνικούς) των νέων, διαφοροποίηση που οδηγεί σε επιμέρους κώδικες.

Γ. Μπαμπινιώτης (1994). Ελληνική Γλώσσα. Παρελθόν, Παρόν, Μέλλον.

Αθήνα: Εκδόσεις Gutenberg, 259-261(διασκευή)

**ΘΕΜΑΤΑ**

**Α1. (Μονάδες 15)**

**Α1.** Ποιοι είναι, σύμφωνα με τον συγγραφέα, οι λόγοι που διαφοροποιούν τη γλώσσα των νέων από τους κώδικες επικοινωνίας άλλων ομάδων; (60-80 λέξεις)

**(μονάδες 15)**

**Α2. (Μονάδες 10)**

**Α2.** Πώς επιτυγχάνεται η σύνδεση των νοημάτων ανάμεσα στην πρώτη παράγραφο (Θα αρχίσω … μέσα από αυτήν) και τη δεύτερη παράγραφο (Όμοια… αξιολογήσεις) του κειμένου;

**(μονάδες 10)**

**Β1. (Μονάδες 10)**

**Β1.** Να συντάξετε μία παράγραφο 50-60 λέξεων, χρησιμοποιώντας τις λέξεις/φράσεις του κειμένου με έντονη γραφή: γλωσσικής κοινότητας, κώδικας επικοινωνίας, γλώσσα των νέων, αμφισβήτηση, διαφοροποίηση. (Μπορείτε να διαφοροποιήσετε τους γραμματικούς τύπους ως προς την πτώση, τον αριθμό κ.τ.λ.)

**(μονάδες 10)**

**Β2. (Μονάδες 15)**

**Β2.** Να επισημάνετε στο κείμενο πέντε όρους ειδικού/επιστημονικού λεξιλογίου και να αιτιολογήσετε τη χρήση τους.

**(μονάδες 15)**

**ΘΕΜΑΤΑ**

**Α1. (Μονάδες 15)**

**Α1.** Για ποιους λόγους, σύμφωνα με τον συγγραφέα, η γλώσσα των νέων διαφέρει από την κοινή πρότυπη γλώσσα; (60-80 λέξεις).

**(μονάδες 15)**

**Α2. (Μονάδες 10)**

**Α2.** Να επισημάνετε δύο διαρθρωτικές λέξεις με τις οποίες επιτυγχάνεται η συνοχή του λόγου στην τελευταία παράγραφο (Καταρχήν … κώδικες) του κειμένου και να αιτιολογήσετε τη χρήση τους.

**(μονάδες 10)**

**Β1. (Μονάδες 10)**

**Β1.** Να δημιουργήσετε πέντε προτάσεις χρησιμοποιώντας σε κάθε πρόταση μία από τις ακόλουθες λέξεις (επισημαίνονται στο κείμενο με έντονη γραφή). Φροντίστε, ώστε μέσα από την πρόταση να γίνεται φανερή η σημασία της κάθε λέξης: νοοτροπία, αξιολογήσεις, μεταβολές, υιοθέτηση, διαφοροποίηση (μπορείτε να διαφοροποιήσετε τον γραμματικό τύπο, δηλαδή την πτώση, τον αριθμό, το γένος κλπ.)

**(μονάδες 10)**

**Β2. (Μονάδες 15)**

**Β2.** Να επισημάνετε ποιες από τις παρακάτω λέξεις ή φράσεις ή προτάσεις του κειμένου είναι όροι του ειδικού/επιστημονικού λεξιλογίου. (Τρεις λέξεις ή φράσεις ή προτάσεις περισσεύουν).

1. «τυποποιημένης γλώσσας»

2. «διαπίστωση»

3. «γλωσσικής κοινότητας»

4. «τρόπο σκέψης»

5. «γλωσσική αμφισβήτηση»

6. «χαρακτηριστικά»

7. «ενιαία, μια και μόνη γλώσσα, ένας και μόνο κώδικας των νέων δεν υπάρχει»

8. «η υιοθέτηση νεολογισμών»

**(μονάδες 15)**

**ΘΕΜΑΤΑ**

**Α1. (Μονάδες 15)**

**Α1.** Για ποιους λόγους, σύμφωνα με τον συγγραφέα, είναι συνειδητή η διαφοροποίηση των νέων αναφορικά με τη γλώσσα που χρησιμοποιούν; (60-80 λέξεις).

**(μονάδες 15)**

**Α2. (Μονάδες 10)**

**Α2.** Να εντοπίσετε τα δομικά μέρη της τέταρτης παραγράφου (Καταρχήν… κώδικες) του κειμένου.

**(μονάδες 10)**

**Β1. (Μονάδες 10)**

**Β1.** Να αντιστοιχίσετε τις λέξεις της στήλης α με τις αντώνυμές τους στη στήλη β (δύο λέξεις από τη στήλη β περισσεύουν).

|  |  |
| --- | --- |
| **Στήλη α**  | **Στήλη β** |
| αναμενόμενο  | παθητικά |
| ενεργά | σπάνια |
| διαφοροποίηση  | ειδική |
| γενική  | ομοιομορφία |
| υιοθέτηση  | αδελφοποίηση |
|  | απόρριψη |
|  | απροσδόκητο |

**(μονάδες 10)**

**Β2. (Μονάδες 15)**

**Β2α. «**Η γλώσσα των νέων [….] χαρακτηρίζεται από μια έντονη και συνειδητή διαφοροποίηση» Βρείτε το είδος της σύνταξης ( ενεργητική ή παθητική) που χρησιμοποιεί ο συγγραφέας στην παραπάνω πρόταση του κειμένου του και δικαιολογήστε την επιλογή του πομπού.

**(μονάδες 10)**

**Β2β.** Να μετατρέψετε τη σύνταξη στην παραπάνω πρόταση στην αντίστροφή της.

**(μονάδες 5)**

**ΘΕΜΑΤΑ**

**Α1. (Μονάδες 15)**

**Α1.** Ποια είναι, σύμφωνα με το κείμενο, τα χαρακτηριστικά της γλώσσας των νέων ως ιδιαίτερου κώδικα επικοινωνίας; (60-80 λέξεις).

**(μονάδες 15)**

**Α2. (Μονάδες 10)**

**Α2.** Να εντοπίσετε τον τρόπο με τον οποίο συνδέονται νοηματικά η τρίτη με την τέταρτη παράγραφο του κειμένου.

**(μονάδες 10)**

**Β1. (Μονάδες 10)**

**Β1.** Να δημιουργήσετε πέντε προτάσεις χρησιμοποιώντας σε κάθε πρόταση μία από τις ακόλουθες λέξεις (επισημαίνονται στο κείμενο με έντονη γραφή). Φροντίστε, ώστε μέσα από την πρόταση να γίνεται φανερή η σημασία της κάθε λέξης: φυσιογνωμία, πρότυπη, συνειδητή, να σκιαγραφήσω, κώδικα. (μπορείτε να διαφοροποιήσετε τον γραμματικό τύπο, δηλαδή την πτώση, τον αριθμό, το γένος κλπ.)

**(μονάδες 10)**

**Β2. (Μονάδες 15)**

**Β2.** Να δικαιολογήσετε τη χρήση του τρίτου ρηματικού προσώπου στην τελευταία παράγραφο (Καταρχήν… κώδικες) του κειμένου λαμβάνοντας υπόψη σας το είδος του κειμένου και την πρόθεση του συντάκτη του.

**(μονάδες 15)**

1. Νεολογισμός: λέξη ή έκφραση που έχει δημιουργηθεί πρόσφατα και είναι προϊόν σύνθεσης παλαιών στοιχείων της γλώσσας ή δάνειο ξένης γλώσσας. [↑](#footnote-ref-1)